蒙氏家廟

蒙氏家廟，亦叫蒙家祠，堂號存著，喺廣州河南瑤頭馬涌邊，係蒙氏家族廣番分支第二房嘅家廟。始建於道光二十八年。而家重未定爲文物保護單位或歷史建築。

建築  
蒙氏家廟三間三進，左右青雲巷，紅砂岩基，祠堂入邊供奉有宋元先代遺像。正門喺水松基，原先有一牌坊，門前官道通龍溪、小港，頭門對聯「雲山秀積千峯真是滿門參芴 門臨溪水顯分萬派無非一脈淵源」。中堂同後堂都係硬山頂，灰塑博古脊。兩條側廊都係碌灰筒瓦，綠琉璃滴水，瓦當剪邊。

建築改過好多次，天井改成石屎鋪地；內部嘅天花棚頂被冚住，認唔到樑架結構，得屋頂重留低啲祠堂形制。

歷史 
家廟入邊掛住蒙氏開族太婆嘅畫像，畫入邊嘅中年女人個𢆡長到搭上膊頭，畀佢孭住嘅細路去啜，意思係話開族太婆係宋帝昺奶媽；另一種講法係蒙氏有個姑媽做清朝咸豐皇帝嘅奶媽。後嚟，乾隆皇帝封賞功臣嗰時，御賜家廟畀蒙氏家族。詩人張維屏嘅《秋日瑤溪泛舟》亦提到蒙氏家廟：「陳跡他時覓鴻爪，蒙家祠外問漁舟。」抗日戰爭之前，珠三角蒙氏族人坐紫洞艇嚟瑤頭蒙氏家廟拜祭。

1940年代，家廟畀石溪惡「高佬英」拆清建材，後嚟族人帶住軍隊去講數。1947年，蒙氏族人賣咗小北間舖頭，集資起返祠堂。1949年重光。廣州解放嗰時響處駐軍，後嚟做咗土改辦公隊部。之後做過托兒所、學校、海珠區教育局倉庫。

攷 

蒙
海珠區